钦定古今图书集成/明伦汇编/官常典/第098卷 > 齐王榑
## 钦定古今图书集成/明伦汇编/官常典/第098卷 > 齐王榑

按《明外史》本传：“齐王榑，太祖第七子。母达定妃，洪武
三年封，十五年就藩青州。二十三年，命王率护卫及
山东徐邳诸军，从燕王北征。二十四年，复率护卫骑
士出开平。时已令总兵官傅友德调发山东都司各
卫军马出塞，谕王遇敌当自为队，奏凯之时，勿与诸
将争功。榑累历塞上，以武略自喜。建文初，有告变者”，
召至京，废为庶人，与周王同系。燕兵入金川门，急遣
兵护二王。二王卒不知所以，大怖，伏地哭。已知之，乃
大喜。成祖令王齐如故。封其子贤烶为乐安王，贤焌
为长山王，贤烷为平原王。榑骄纵，帝与书，召来朝，面
谕王“无忘患难。”时榑益自疑，阴畜刺客，招异人术士
为咒诅，辄用护卫兵守青州城，并城筑苑墙，截往来
守吏不得登城。夜巡。李拱、曾名深等上《急变》，榑拘匿
以灭口。永乐三年诏索拱，谕榑改过。是时周王橚亦
中浮言，上书谢罪。帝封其书示榑。明年来朝，廷臣劾
榑罪。榑厉声曰：“奸臣喋喋，又欲效建文时耶？”会尽斮
此辈。帝闻之不怿，留榑京邸，削其护卫，诛指挥柴直
等，尽出榑系囚及所造不法器械。群臣请罪教授叶
垣等。帝曰：“王性凶悖，朕温诏开谕至六七，犹不悛。教
授辈如王何？垣等先自归，发其事，可勿问。”榑留京，益
有怨言。乃召其子至京，父子并夺爵。宣德三年，福建
妄男子楼濂诡称七府小齐王，谋不轨。事觉，械至京，
诛其党数百人，榑及三子皆暴卒。幼子《贤，爀》安置庐
州。景泰五年徙齐庶人、谷庶人置南京，敕守臣慎防
之。后谷庶人绝，齐庶人请得谷庶人第。嘉靖十三年
释高墙庶人长鑋，榑曾孙也。万历中有承彩者，亦榑
裔。齐庶人多凶狡，独承彩好学。三十二年中秋日，大
集四方名士百二十人于金陵，分题赋诗，承彩名由
此大著。